Document ID: 32006R0065

A BIZOTTSÁG 65/2006/EK RENDELETE
(2006. január 13.)
az egységes légiközlekedés-védelmi követelményrendszer végrehajtásához szükséges intézkedések meghatározásáról szóló 622/2003/EK rendelet módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a polgári légi közlekedés védelme területén közös szabályok létrehozásáról szóló, 2002. december 16-i 2320/2002/EK európai parlamenti és tanácsi rendeletre (1) és különösen annak 4. cikke (2) bekezdésére,
mivel:
(1)
A Bizottság a 2320/2002/EK rendelet értelmében köteles intézkedéseket elfogadni az egységes légiközlekedés-védelmi követelményrendszernek az egész Európai Közösségben való végrehajtása érdekében. Az egységes légiközlekedés-védelmi követelményrendszer végrehajtásához szükséges intézkedések meghatározásáról szóló, 2003. április 4-i 622/2003/EK bizottsági rendelet (2) az első, ilyen intézkedéseket tartalmazó jogi aktus.
(2)
Szükség van az egységes követelményrendszert pontosító intézkedésekre.
(3)
Lehetővé kell tenni különösen az új technológiák és eljárások kísérleti jelleggel történő és korlátozott időtartamra szóló tesztelését. Az ilyen kísérleti tesztelések nem gyakorolhatnak kedvezőtlen hatást a légi közlekedés védelmének általános szintjére.
(4)
A 622/2003/EK rendeletet tehát ennek megfelelően módosítani kell.
(5)
Az e határozatban előírt intézkedések összhangban vannak a polgári légi közlekedés védelmével foglalkozó bizottság véleményével,
ELFOGADTA EZT A RENDELETET:
1. cikk
A 622/2003/EK rendelet a következő 3a. cikkel egészül ki:
„3a. cikk
Új műszaki módszerek és eljárások
(1) A tagállamok a védelmi ellenőrzésekhez engedélyezhetik a mellékletben meghatározott műszaki módszerektől vagy eljárásoktól eltérő módszer vagy eljárás alkalmazását a következő feltételek mellett:
a)
az eltérő módszer vagy eljárás alkalmazásának célja értékelni az érintett védelmi ellenőrzés végrehajtásának új módját; és
b)
ez nem gyakorol kedvezőtlen hatást a légiközlekedés-védelem elért általános szintjére.
(2) Az érintett tagállam az általa engedélyezni kívánt új módszer vagy eljárás tervezett bevezetése előtt legalább négy hónappal írásban tájékoztatja a Bizottságot és a többi tagállamot; a tájékoztatáshoz mellékelni kell egy értékelést arról, hogyan biztosítja az új módszer vagy eljárás alkalmazása során az (1) bekezdés b) pontjában meghatározott követelménynek való megfelelést. Az értesítésben továbbá részletes tájékoztatást kell adni a módszer vagy eljárás alkalmazásának helyszínéről (helyszíneiről) és az értékelési időszak tervezett hosszáról.
(3) Ha a Bizottság kedvező választ ad a tagállamnak, vagy ha az írásbeli kérelem kézhezvételétől számított három hónapon belül nem érkezik válasz, a tagállam engedélyezheti az új módszer vagy eljárás bevezetését.
Ha a Bizottság nem találja úgy, hogy a javasolt új módszer vagy eljárás megfelelő garanciát nyújt arra, hogy a Közösségen belül a légi közlekedés védelmének általános szintje változatlan marad, akkor erről a (2) bekezdésben említett értesítés kézhezvételétől számított három hónapon belül tájékoztatja a tagállamot és ismerteti kifogásait. Ilyen esetben az érintett tagállam a módszer vagy eljárás bevezetését nem kezdheti meg, amíg nem javasol a Bizottság számára elfogadható módszert vagy eljárást.
(4) A műszaki módszerek vagy eljárások értékelési időszaka legfeljebb tizennyolc hónap. Az említett értékelési időszakot a Bizottság meghosszabbíthatja maximum további tizenkét hónappal, ha a tagállam megfelelő indokokkal támasztja alá a meghosszabbítás szükségességét.
(5) Az értékelési időszak alatt legfeljebb hat hónapos időközönként az érintett tagállam megfelelő hatósága az értékelés során elért haladásról jelentést küld a Bizottságnak. A Bizottság tájékoztatja a többi tagállamot az elért haladásról szóló jelentés tartalmáról.
(6) Az értékelési időszak semmilyen esetben sem haladhatja meg a 30 hónapot.”
2. cikk
Hatálybalépés
Ez a rendelet az Európai Unió Hivatalos Lapjában való közzétételét követő huszadik napon lép hatályba.
Ez a rendelet teljes egészében kötelező, és közvetlenül alkalmazandó valamennyi tagállamban.
Kelt Brüsszelben, 2006. január 13-án.

Labels: 7
12
8